# Wikimedia Commons

Wikimedia Commonsi logo
**Wikimedia Commons** on Wikimedia andmebaas tasuta ja vabalitsentsiga piltide, helifailide, videoklippide ja muu meedia jaoks, mida saab kasutada kõigis Wikimedia projektides.

Erinevalt piltidest, mis on laaditud näiteks eestikeelse Vikipeedia andmebaasi ja mida saab seega kasutada ainult eestikeelse viki illustreerimisel, on Commonsi failid kasutatavad kõigis Vikipeedia keeleversioonides ja teistes Wikimedia projektides (Vikitekstid, Vikiraamatukogu, Vikisõnastik jne).

Projekti pakkus välja Erik Möller märtsis 2004 ja Wikimedia Commons käivitati 7. septembril 2004.

1. juunil 2010 sisaldas Commons enam kui 6,7 miljonit meediafaili ja 1. veebruar 2013 seisuga enam kui 16 miljonit meediafaili. 2019. aasta lõpu seisuga ligines meediafailide arv 60 miljonile ning 2021. aasta lõpul 80 miljonile. 2024. aastal jõuti 110 miljoni failini. 2026. aasta aprillis ületati 140 miljoni faili piir.

## Statistika

Commonsi kasv
* 30. november 2006 – 1 miljon meediafaili.
* 9. oktoober 2007 – 2 miljonit meediafaili.
* 16. juuli 2008 – 3 miljonit meediafaili.
* 4. märts 2009 – 4 miljonit meediafaili.
* 2. september 2009 – 5 miljonit meediafaili.
* 27. jaanuar 2010 – 1 miljon registreeritud kasutajat ja 8 miljonit lehekülge.
* 15. aprill 2011 – 10 miljonit meediafaili.
* 4. detsember 2012 – 15 miljonit meediafaili.
* 25. jaanuar 2014 – 20 miljonit meediafaili.
* 13. jaanuar 2016 – 30 miljonit meediafaili.
* 21. juuni 2017 – 40 miljonit meediafaili.
* 7. oktoober 2018 – 50 miljonit meediafaili.
* 18. märts 2020 – 60 miljonit meediafaili.
* 15. veebruar 2021 – 70 miljonit meediafaili.
* 11. jaanuar 2022 – 80 miljonit meediafaili.
* 11. jaanuar 2023 – 90 miljonit meediafaili.
* 16. november 2023 – 100 miljonit meediafaili.

## Pildid

### Parimad pildid

Parimad pildid valitakse Commonsis kvaliteetseks (*quality images*) või eeskujulikuks (*featured pictures*). 13. märtsi 2011 seisuga oli kvaliteetseks hinnatud üle 15 600 pildi ja eeskujulikke oli 3360. 1. detsembri 2022 seisuga oli eeskujulikke pilte 16 303.

Kõige rohkem on eeskujulikke pilte lisanud Hispaania vikipedist ja vikifotograaf Diego Delso, kelle nimel on üle tuhande foto.

Eeskujulike piltide seast valitakse Commonsi aasta pilte ja esilehe pilte. Esimest korda valiti aasta pilte 2006. aastal.

* Aasta pilt 2006: virmalised paistmas üle Karujärve Alaskas
* Aasta pilt 2007: Broadway torn Inglismaal
* Aasta pilt 2008: hobused Navarras Hispaanias
* Aasta pilt 2009: Sikhismi palverändur Amritsaris Indias
* Aasta pilt 2010: adaptiivses optikas juhttähena kasutatav laserkiir suunatuna Linnutee keskpunkti. VLT Tšiilis
* Aasta pilt 2011: Bondhusi järv Norras
* Aasta pilt 2012: mesilasenäppide paar. Ariège'i departemang, Prantsusmaa
* Aasta pilt 2013: purustatud klaasiga lambipirn, kus on näha hõõgniidi läbipõlemist hapniku juurdepääsul
* Aasta pilt 2014: *Dryas iulia* liblikad joomas kilpkonnade pisaraid. Ecuador
* Aasta pilt 2015: foto Pluutost, mille jäädvustas NASA kosmosesond New Horizons
* Aasta pilt 2016: Jubilee ja Munin, Toweri rongad
* Aasta pilt 2017: konnad liigist *Phyllomedusa rohdei*
* Aasta pilt 2018: pildirida tornaado arengust Kansases
* Aasta pilt 2019: veiste võiduajamine Indoneesias
* Aasta pilt 2020: jäälind Piemonte piirkonnas Itaalias kala püüdmas
* Aasta pilt 2021: Armeenia katoliku kirik Loode-Iraanis Ida-Aserbaidžaani provintsis Sūhrulis
* Aasta pilt 2022: linnud Taudaha järvel Katmandu lähistel Nepalis
* Aasta pilt 2023: viiruki kuivatamine Vietnamis Hanoi lähistel
* Aasta pilt 2024: mundari rahvusest mees Lõuna-Sudaanis kariloomadega
* Aasta pilt 2025: Iisraeli õhurünnaku tagajärjel Gaza sektoris elamutele tekitatud kahjustused

### Eesti pildid Commonsis

Eestist pärit meediafailid, mis on jõudnud välja Commonsi aasta pildi finaali:

* Tarvasjõgi (2012). Ireen Trummer
* Telleri kabel (2013). Janno Loide
* Hommik Viru rabas (2013). Urmas Haljaste
* Purekkari neem oktoobris (2013). Urmas Haljaste
* Tamme-Lauri tamm (2013). Urmas Haljaste
* Tuhala nõiakaev "keemas" (2013). Ivar Leidus
* Altja jõgi Lahemaal (2014). Margus Opp
* Müürlooga lehekarv (2014). Heiti Paves
* Kaubalaeva "E. Russ" vrakk (2015). Juha Flinkman
* YBCO ülijuhi omadusi tutvustav video (2016). Maxim Bilovitskiy
* Merivälja muul (2016). Aleksandr Abrosimov
* Meenikunnu Suur Suujärv (2016). Vaido Otsar
* Virmalised Varbla vallas (2017). Kristian Pikner
* Riiulpilv (2017). Kristian Pikner
* Pärnu jõgi Sindis (2017). Kristian Pikner
* Video veetilga jäätumisest (2018). Maxim Bilovitskiy
* Romaani lillkapsas (2021). Ivar Leidus
* Tallinna vanalinn (2022). Hendrik Mändla
* Ogameloni läbilõige (2023). Ivar Leidus
* Lumehelves (2024). Janek Lass
* Vesikirp ehk kiivrik (2025). Janek Lass

## Vaata ka

* Vikipeedia:Piltide kasutamine
* Vikipeedia:Meie fotograafid

## Viited

## Välislingid

* Wikimedia Commonsi eestikeelne esileht (mobiiliversioon)
* Wikimedia Commonsi lühijuhend Vikiraamatukogus
* Wikimedia Commonplace, Windowsi keskkonnas töötav abivahend failide laadimiseks Commonsisse